TARYBOS REGLAMENTAS (EB) Nr. 2003/2004
2004 m. spalio 21 d.
dėl Protokolo, nustatančio nuo 2003 m. gruodžio 3 d. iki 2007 m. gruodžio 2 d. žvejybos galimybes ir finansinę kompensaciją, numatytą Europos ekonominės bendrijos ir Mauricijaus salos Vyriausybės susitarime dėl žvejybos Mauricijaus vandenyse, sudarymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalimi ir 300 straipsnio 3 dalies pirmąja pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Pagal Europos ekonominės bendrijos ir Mauricijaus salos Vyriausybės susitarimo dėl žvejybos Mauricijaus vandenyse (2) 12 straipsnio 3 dalį, Susitariančios Šalys protokolo taikymo laikotarpio pabaigoje vedė derybas siekdamos bendru sutarimu nustatyti protokolo sąlygas kitam laikotarpiui ir, tam tikrais atvejais, reikiamai iš dalies pakeisti ar papildyti Priedą.
(2)
Pasibaigus deryboms naujas protokolas, nustatantis nuo 2003 m. gruodžio 3 d. iki 2007 m. gruodžio 2 d. žvejybos galimybes ir finansinę kompensaciją, numatytą minėtame Susitarime, buvo parafuotas 2003 m. rugsėjo 11 d.
(3)
Bendrija suinteresuota šio protokolo patvirtinimu.
(4)
Žvejybos galimybių paskirstymo valstybėms narėms būdas turi būti nustatytas vadovaujantis tradiciniu žvejybos galimybių paskirstymu pagal žvejybos susitarimą,
PRIĖMĖ ŠĮ REGLAMENTĄ:
1 straipsnis
Protokolas, nustatantis nuo 2003 m. gruodžio 3 d. iki 2007 m. gruodžio 2 d. žvejybos galimybes ir finansinę kompensaciją, numatytą Europos ekonominės bendrijos ir Mauricijaus salos Vyriausybės susitarime dėl žvejybos Mauricijaus vandenyse, patvirtinamas Bendrijos vardu.
Protokolo tekstas pridedamas prie šio reglamento (3).
2 straipsnis
Protokole nustatytos žvejybos galimybės valstybėms narėms paskirstomos taip:
-
tunus žvejojantiems seineriams: Prancūzija - 16, Ispanija - 22, Italija - 2, Jungtinė Karalystė - 1,
-
laivams, žvejojantiems dreifinėmis ūdomis: Ispanija - 19, Prancūzija - 23, Portugalija - 7,
-
laivams, žvejojantiems ūdomis: Prancūzija - 25 bruto tonos (brt) per mėnesį, skaičiuojant metinį vidurkį.
Jeigu šiomis valstybių narių paraiškomis licencijai gauti neišnaudojamos visos protokolu nustatytos žvejybos galimybės, Komisija gali svarstyti bet kurios kitos valstybės narės paraiškas licencijai gauti.
3 straipsnis
Valstybės narės, kurių laivai žvejoja pagal šį Susitarimą, praneša Komisijai apie Mauricijaus salos žvejybos zonoje sugautų kiekvienos rūšies žuvų kiekį pagal Komisijos reglamentą (EB) Nr. 500/2001 (4).
4 straipsnis
Tarybos pirmininkas įgaliojamas paskirti asmenis, įgaliotus pasirašyti Bendriją įpareigojantį protokolą.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 21 d.